b'\n_START_ARTICLE_\nMartjanci\n_START_SECTION_\nGeografija\n_START_PARAGRAPH_\nNaselje le\xc5\xbei na nadmorski vi\xc5\xa1ini 194 m in ima obliko gru\xc4\x8daste obcestne vasi. Starej\xc5\xa1i del naselja le\xc5\xbei okrog \xc5\xbeupnijske cerkve sv. Martina, zgrajene leta 1392, novej\xc5\xa1i del pa se razvija na vzpetnem svetu proti severu, \xc4\x8dez Martjanski potok proti zahodu in v reguliranem povirju potoka Lipnica proti vzhodu. _NEWLINE_Prebivalci so se v preteklosti ukvarjali predvsem s kmetijstvom. Polja se \xc5\xa1irijo po vsej okolici, na njih pa najve\xc4\x8d pridelujejo razli\xc4\x8dna \xc5\xbeita, koruzo in krmne rastline. Gozda je malo, prevladujejo hrast, akacija, gaber in bor. V zadnjem obdobju naselje vse bolj dobiva videz primestnega naselja, ljudje pa odhajajo na delo v Mursko Soboto in Moravske Toplice.\n_START_SECTION_\nZnamenitosti\n_START_PARAGRAPH_\n\xc5\xbdupnijska cerkev sv. Martina je pomembnej\xc5\xa1i spomenik v Prekmurju. Prva romanska cerkev se omenja leta 1366. Sedanjo je zgradil in poslikal Janez Aquila iz Radgone leta 1392._NEWLINE_\xc5\xa0krabanova hi\xc5\xa1a z zvonikom je pritli\xc4\x8dna zidana hi\xc5\xa1a nekdanjega trgovca s posebej zanimivo fasado. Zgrajena je bila leta 1933. Nadstropni zidani zvonik se je dotika na vogalu in je last evangeli\xc4\x8danske cerkve.'